รับบริโภคยังอืด แบงก์รุกกู้บ้าน ชูดอกเบี้ยต่ำสู้
แบงก์อัดสินเชื่อบ้านแข่งต้นปี ชูดอกเบี้ยต่ำ 0.99% เป็นจุดขาย รับเศรษฐกิจฟื้นยังไม่หนุนสินเชื่อบริโภค
5 ก.พ. 2558

แบงก์อัดสินเชื่อบ้านแข่งต้นปี ชูดอกเบี้ยต่ำ 0.99% เป็นจุดขาย รับเศรษฐกิจฟื้นยังไม่หนุนสินเชื่อบริโภค 
น.ส.อรอนงค์ อุดมก้านตรง ผู้ช่วยกรรมการผู้จัดการใหญ่ ผลิตภัณฑ์สินเชื่อรายย่อย สายธุรกิจรายย่อย ธนาคารซีไอเอ็มบี ไทย เปิดเผยว่า ธนาคารได้ออกโครงการรีไฟแนนซ์สินเชื่อบ้าน โฮมโลนฟอร์ยู ให้ลูกค้าที่ผ่อนสินเชื่อบ้านมากว่า 3 ปี โดยให้ดอกเบี้ยพิเศษปีแรก 4% ปีที่ 2-3 MRR -3% (ปัจจุบันอยู่ที่ 8%) หลังจากนั้น MRR -2% คิดเป็นอัตราดอกเบี้ยเฉลี่ย 3 ปีแรก ที่ 4.67% ต่อปี โดยตั้งวงเงินในโครงการราว 2,000 ล้านบาท
อย่างไรก็ตาม สินเชื่อรีไฟแนนซ์ดังกล่าวจะให้เฉพาะผู้ที่ทำประกันชีวิตสินเชื่อบ้าน (MRTA) ขั้นต่ำ 70% ของวงเงินสินเชื่อ ระยะเวลาคุ้มครองขั้นต่ำ 10 ปี
“การรีไฟแนนซ์บ้านเป็นสินเชื่อที่ผู้บริโภคส่วนใหญ่ต้องการอยู่แล้ว เราจึงออกโครงการมาเพื่อเพิ่มทางเลือกให้ผู้บริโภค แต่ยังตั้งวงเงินไม่มากเพราะภาพรวมสินเชื่อบ้านทั้งระบบปีนี้ไม่น่าจะขยายตัวได้จากปีที่แล้วมากนัก ส่วนภาวะเศรษฐกิจที่ฟื้นตัวขึ้นก็ยังไม่ได้ส่งผลให้สินเชื่อบริโภคดีขึ้นตามมากเท่าไร เนื่องจากประชาชนยังระมัดระวังการใช้จ่ายอยู่ แต่หากมีการผ่อนคลายนโยบายการเงินเพื่อกระตุ้นเศรษฐกิจเพิ่ม เราก็อาจปรับแผนตามมา” น.ส.อรอนงค์ กล่าว
ด้าน นายทวี ธีระสุนทรวงศ์ รองกรรมการผู้จัดการ ธนาคารกสิกรไทย กล่าวว่า ธนาคารได้เปิดตัวแคมเปญใหม่เทศกาลส่งเสริมสินเชื่อบ้านกสิกรไทย โดยชูจุดขายอัตราดอกเบี้ย 0.99% วงเงินกู้สูงสุด 90% ของหลักประกัน โดยตั้งเป้าปล่อยสินเชื่อบ้านใหม่ปีนี้ 4.9 หมื่นล้านบาท แต่นับว่าเพิ่มขึ้นเพียงเล็กน้อยจากปี 2557 ซึ่งอยู่ที่กว่า 4.8 หมื่นล้านบาท
ทั้งนี้ แคมเปญดังกล่าวมีอัตราดอกเบี้ยพิเศษ 4 แบบ โดยยืนพื้นที่ดอกเบี้ย 0.99% 6 เดือน ต่างกันที่อัตราดอกเบี้ยคงที่อีก 6 เดือน หรืออัตราดอกเบี้ยลอยตัว (MRR) อีก 6 เดือน หรือในระยะเวลาที่กำหนด 
อย่างไรก็ตาม โครงการดังกล่าวยังคงให้เฉพาะลูกค้าที่กู้บ้านพร้อมทำประกันชีวิตพิทักษ์-โฮมซีเนียร์ของธนาคารด้วย และต้องจดจำนองหลักประกันกับธนาคารภายในวันที่ 31 มี.ค. โดยมีทุนประกันคุ้มครองเต็มวงเงินสินเชื่อบ้านกสิกรไทย และเลือกระยะเวลาคุ้มครองเต็มระยะเวลากู้ เพื่อช่วยผู้กู้ลดความเสี่ยงเรื่องภาระเงินกู้กรณีเกิดเหตุไม่คาดฝัน
ทั้งนี้ ในปี 2557 กสิกรไทยมีสินเชื่อบ้านคงค้าง 2.25 แสนล้านบาท ส่วนในปีนี้ตั้งเป้ายอดสินเชื่อบ้านคงค้างเติบโตได้ 6-8%